CELEX: 32012R0726
Language: el
Date: 2012-08-06 00:00:00
Title: Εκτελεστικός κανονισμός (ΕΕ) αριθ. 726/2012 της Επιτροπής, της 6ης Αυγούστου 2012 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

10.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 213/3
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 726/2012 ΤΗΣ ΕΠΙΤΡΟΠΉΣ
   της 6ης Αυγούστου 2012
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο, οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη εμπορευμάτων στη συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Η δεσμευτική δασμολογική πληροφορία, που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό, μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Αυγούστου 2012.
      
         
            Για την Επιτροπή, εξ ονόματος του Προέδρου,
         Antonio TAJANI
         
            Αντιπρόεδρος
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Ηλεκτρονική συσκευή (αποκαλούμενη «μονάδα τηλεπαρακολούθησης ανελκυστήρα») σε περίβλημα διαστάσεων περίπου 28 × 22 × 9 cm για ενσωμάτωση εντός φρέατος ανελκυστήρα.
                  Η συσκευή, η οποία λαμβάνει πληροφορίες από διάφορους εξωτερικούς αισθητήρες, χρησιμοποιείται για την παρακολούθηση της λειτουργίας του ανελκυστήρα και την ανίχνευση τυχόν κακής λειτουργίας, για παράδειγμα στην εκκίνηση και στάση, στο άνοιγμα και κλείσιμο θυρών, στην ισοστάθμιση στον όροφο, στον κινητήρα έλξης, στην πέδη και στον φωτισμό του θαλαμίσκου. Η λαμβανόμενη πληροφορία ελέγχεται και υποβάλλεται σε επεξεργασία από τη συσκευή και μεταδίδεται μέσω διαμορφωτή-αποδιαμορφωτή (modem) σε ένα κέντρο συντήρησης.
                  Μετά την προσκόμιση και ενσωμάτωση ενός διαμορφωτή-αποδιαμορφωτή (modem), η συσκευή μπορεί να παρέχει αμφίδρομη επικοινωνία ομιλίας μεταξύ του θαλαμίσκου του ανελκυστήρα και του κέντρου συντήρησης με μικρόφωνο και μεγάφωνο που εγκαθίστανται στον θαλαμίσκο.
               
               
                  9031 90 85
               
               
                  Η κατάταξη διέπεται από τις διατάξεις των γενικών κανόνων 1 και 6 για την ερμηνεία της συνδυασμένης ονοματολογίας, τη σημείωση 2(β) του κεφαλαίου 90, καθώς και από το κείμενο των κωδικών ΣΟ 9031, 9031 90 και 9031 90 85.
                  Επειδή στη συσκευή δεν είναι ενσωματωμένος διαμορφωτής-αποδιαμορφωτής (modem) ή άλλη συσκευή επικοινωνίας, αποκλείεται η κατάταξή της στην κλάση 8517 ως διάταξη για επικοινωνία σε ενσύρματο δίκτυο.
                  Επειδή η συσκευή δεν παράγει τυχόν ηχητικά ή οπτικά σήματα, αποκλείεται η κατάταξή της στην κλάση 8531 ως ηλεκτρική διάταξη ακουστικής ή οπτικής σηματοδότησης.
                  Η συσκευή παρακολουθεί και ελέγχει τη λειτουργία του ανελκυστήρα, και επεξεργάζεται τα λαμβανόμενα δεδομένα. Οι αισθητήρες, μέσω των οποίων παράγονται τα προς επεξεργασία σήματα, δεν είναι ενσωματωμένοι στη συσκευή. Η συσκευή δεν εμφανίζει η ίδια τα σήματα αυτά. Για τους ανωτέρω λόγους, η συσκευή θεωρείται ότι αποτελεί μέρος οργάνου ελέγχου. Κατά συνέπεια, αποκλείεται η κατάταξη στην κλάση 9031 ως ημιτελές μηχάνημα.
                  Η διάταξη πρέπει επομένως να καταταχθεί στον κωδικό 9031 90 85 ως μέρος οργάνων, συσκευών και μηχανημάτων ελέγχου, που δεν κατονομάζεται ούτε περιλαμβάνεται αλλού στο κεφάλαιο 90.